b'\n_START_ARTICLE_\nSpolna zloraba\n_START_PARAGRAPH_\nSpolna zloraba je dejanje ali ravnanje, s katerim oseba prisili drugo osebo k spolnim stikom ali spolnemu ob\xc4\x8devanju.\n_START_SECTION_\nOpredelitev\n_START_PARAGRAPH_\nO spolni zlorabi govorimo, kadar storilec ka\xc5\xbee dolo\xc4\x8dene znake spolnega vedenja, ko je \xc5\xbertev odvisna od storilca, ko storilec tako zadovoljuje te\xc5\xbeave na \xc4\x8dustvenem podro\xc4\x8dju, z \xc5\xbertvijo ne so\xc4\x8dustvuje in se ne \xc4\x8duti krivega za dejanje. Storilec z ustrahovanjem in gro\xc5\xbenjami \xc5\xbertev pripravi do molka.\n_START_SECTION_\nRavnanje storilca\n_START_PARAGRAPH_\nOseba, ki na\xc4\x8drtuje spolno zlorabo, svoje po\xc4\x8detje prikriva z gro\xc5\xbenjami, kot so telesno kaznovanje, odtegnitev varnosti in za\xc5\xa1\xc4\x8dite, na katero je \xc5\xbertev zelo navezana, razpadom dru\xc5\xbeinske skupnosti in mo\xc5\xbenostjo umora._NEWLINE_Do telesnega stika (otipavanje prsi, spolovila) pride pri dveh tretjinah spolnih zlorab. Do neposrednega spolnega akta je pri\xc5\xa1lo v eni \xc4\x8detrtini razkritih zlorab. Kadar spolna zloraba poteka brez telesnega stika, sta jih dve tretjini povezani z eksibicionisti\xc4\x8dnim vedenjem storilca. V eni tretjini primerov pa storilev prisili \xc5\xbertev k opazovanju tujih spolnih navad, kamor sodita voajerstvo in predvajanje pornografije.\n_START_SECTION_\nTelesna znamenja\n_START_PARAGRAPH_\n\xc5\xbdrtve imajo pogosto prebavne te\xc5\xbeave, spodnje perilo je lahko strgano, umazano in okrvavljeno, v predelu spolovila jih boli in srbi, analni in no\xc5\xbeni\xc4\x8dni predel sta lahko opraskana, pordela, otekla, izlo\xc4\x8danje urina in odvajanje blata sta bole\xc4\x8da. Mo\xc5\xbena je nose\xc4\x8dnost.\n_START_SECTION_\nVedenjska znamenja\n_START_PARAGRAPH_\n\xc5\xbdrtve spolne zlorabe so potrte, umikajo in zapirajo se vase; po\xc5\xa1kodujejo sebe, druge ljudi, predmete ali \xc5\xbeivali; pojavljajo se izbruhi jeze in nenavadne telesne te\xc5\xbeave. Zatekajo se v domi\xc5\xa1ljijski svet, lahko se vedejo nenavadno, apati\xc4\x8dno. Svojo travmatiziranost prikrivajo, posebno osebe mo\xc5\xa1kega spola.\n_START_SECTION_\n\xc5\xbdrtve in storilci\n_START_PARAGRAPH_\nMed osebami, ki jih doleti spolna zloraba, prevladujejo \xc5\xbeenske (90\xc2\xa0%). 90\xc2\xa0% storilcev je mo\xc5\xa1kega spola.'